
VENDIM
Nr. 617, datë 1.11.2023

PËR DISA SHTESA DHE NDRYSHIME NË VENDIMIN NR. 431, DATË 11.7.2018, TË KËSHILLIT TË MINISTRAVE, “PËR KRIJIMIN, ORGANIZIMIN DHE FUNKSIONIMIN E AGJENCISË KOMBËTARE TË UJËSJELLËS-KANALIZIMEVE DHE INFRASTRUKTURËS SË MBETJEVE”

Në mbështetje të nenit 100 të Kushtetutës, të nenit 10, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”, dhe të nenit 6, të ligjit nr. 90/2012, “Për organizimin dhe funksionimin e administratës shtetërore”, me propozimin e zëvendëskryeministrit dhe ministër i Infrastrukturës dhe Energjisë, Këshilli i Ministrave

VENDOSI:

I. Në vendimin nr. 431, datë 11.7.2018, të Këshillit të Ministrave, bëhen këto shtesa dhe ndryshime:
1. Titulli i vendimit ndryshohet, si më poshtë vijon: 
“Për krijimin, organizimin dhe funksionimin e Agjencisë Kombëtare të Ujësjellës-Kanalizimeve”.
2. Kudo në vendim, emërtimi “Agjencia Kombëtare e Ujësjellës-Kanalizimeve dhe Infrastrukturës së Mbetjeve (AKUM)” zëvendësohet me “Agjencia Kombëtare e Ujësjellës-Kanalizimeve (AKUK)” dhe akronimi “AKUM” zëvendësohet me “AKUK”.
3. Pikat 3 dhe 4 ndryshohen, si më poshtë vijon:
“3. AKUK-ja është organ shtetëror i specializuar në fushën e ujësjellës-kanalizimeve dhe të trajtimit të ujërave të ndotura, në përputhje me kompetencat e përcaktuara në këtë vendim. AKUK-ja mbështet teknikisht politikat e ministrisë përgjegjëse për infrastrukturën, në përputhje me legjislacionin dhe politikat e përcaktuara në strategjitë sektoriale.
 4. AKUK-ja ka stemën, logon dhe vulën e vet zyrtare. Stema përbëhet nga stema e Republikës së Shqipërisë, me shënimet: “Republika e Shqipërisë, Ministria e Infrastrukturës dhe Energjisë, Agjencia Kombëtare e Ujësjellës-Kanalizimeve”, në përputhje me përcaktimet e vendimit nr. 474, datë 10.7.2003, të Këshillit të Ministrave, “Për mënyrën e përdorimit të stemës së Republikës, si dhe raportin e përmasave të saj”, të ndryshuar.”.
4. Pikat 10 dhe 11 ndryshohen, si më poshtë vijon:
“10. AKUK-ja ka si mision zbatimin e politikës specifike shtetërore në sektorin e ujësjellës-kanalizimeve dhe trajtimin e ujërave të ndotura, sipas pikës 3 të këtij vendimi, derisa ndërmarrjet e ujësjellës-kanalizimeve të jenë të afta për të kryer këto funksione.
 11. AKUK-ja e ushtron veprimtarinë e vet në këto fusha përgjegjësie shtetërore derisa ndërmarrjet e ujësjellës-kanalizimeve të jenë të afta për të kryer funksionet për shërbimin e furnizimit me ujë dhe të ujësjellës-kanalizimeve dhe trajtimin e ujërave të ndotura urbane.”.
 5. Në pikën 12, fjalët “... planifikimin territorial dhe infrastrukturën e mbetjeve ...” hiqen.
6. Pika 13 ndryshohet, si më poshtë vijon:
“13. AKUK-ja ushtron këto kompetenca:
a) Siguron mbështetjen dhe këshillimin për ministrinë përgjegjëse për infrastrukturën për ndryshimin dhe përmirësimin e kuadrit ligjor e nënligjor, në lidhje me planifikimin e territorit, politikat dhe strategjitë kombëtare, në lidhje me sektorët e furnizimit me ujë dhe kanalizime.
b) Mbështet nga ana teknike ministrinë e linjës për hartimin dhe zbatimin e politikave e të programeve e strategjive në fushën e ujësjellës-kanalizimeve dhe trajtimit të ujërave të ndotura.
c) Monitoron detyrimet për përmbushjen e objektivave strategjikë, afatgjatë, afatmesëm dhe afatshkurtër, në kuadër të Strategjisë Kombëtare të Ujit dhe programeve të zhvillimit të sektorit.
ç) Drejton punën në hartimin dhe kostimin e planit strategjik të ndërhyrjeve infrastrukturore dhe garanton zbatueshmërinë dhe përditësimin e vazhdueshëm të tij.
d) Përgatit planifikimin e nevojave për investime për ndërtimin/rehabilitimin/zgjerimin e sistemeve të ujësjellës-kanalizimeve, të impianteve të trajtimit të ujërave të ndotura (ITUN), bazuar në programet e qeverisë dhe në masterplanet kombëtare sektoriale.
dh) Shërben si koordinues dhe asistues i institucioneve qendrore dhe i njësive të vetëqeverisjes vendore e të shoqërive të ujësjellës-kanalizimeve, kur kërkohet ose përcaktohet nga kuadri ligjor për nismat për investime në fushat e ujësjellës-kanalizimeve dhe trajtimit të ujërave të ndotura, si dhe ofron këshillime e asistencën e saj gjatë procesit të hartimit të projekteve në këto fusha.
e) Orienton nga pikëpamja teknike e menaxheriale dhe bashkëpunon për të gjitha projektet e ujësjellës-kanalizimeve, të ITUN-eve, të financuara nga buxheti i shtetit, buxheti i bashkisë, buxheti i shoqërisë “Ujësjellës-Kanalizime” sh.a., apo institucione financiare ndërkombëtare.
ë) Bashkëpunon me njësitë e vetëqeverisjes vendore ose shoqëritë UK, si dhe jep mendim për projektet teknike të ndërhyrjeve infrastrukturore pavarësisht burimit të financimit apo autoritetit kontraktor, me qëllim garantimin dhe zbatimin e rregullave teknike të projektimit, zbatimit e shfrytëzimit dhe monitoron ecurinë e tyre. 
f) Koncepton mekanizma nxitës apo shtrëngues për operatorët e shërbimeve dhe i propozon pranë strukturave politikëbërëse.
g) Projekton, ndërton dhe administron një sistem të integruar informacioni për të garantuar saktësi dhe cilësi të të dhënave në kohë reale, për:
i. planifikimin e investimeve që bën secila shoqëri;
ii. projektakte dhe akte për miratimin e projekteve;
iii. kërkesa për financime etj.
 gj) Koordinon nismat për investime në fushën e ujësjellës-kanalizimeve, në bazë të rëndësisë strategjike, si dhe merr pjesë e ofron këshillime gjatë procesit të hartimit të projekteve në fushën e ujësjellës-kanalizimeve. Përgatit, gjithashtu, projekte zhvillimore dhe projekte pilot, me kërkesë të bashkive, qarqeve dhe ministrive apo institucioneve të tjera të administratës publike.
h) Është institucioni përgjegjës për hartimin dhe zbatimin e procedurave e të programit të monitorimit për shërbimet e furnizimit me ujë.
i) I propozon ministrisë përgjegjëse për infrastrukturën treguesit dhe kriteret që duhet të arrijë çdo ofrues shërbimi dhe kryen monitorimin e tyre, në bazë të kontratës së performancës së dakordësuar.
j) Përgatit metodologjinë për llogaritjen dhe shpërndarjen e subvencioneve, në përputhje me politikat e miratuara dhe legjislacionin në fuqi.
k) Ushtron kontrolle me karakter teknik dhe të treguesve tregtarë, në çdo subjekt që është ofrues i shërbimeve të ujësjellës-kanalizimeve dhe trajtimit të ujërave të ndotura.
l) Mund të organizohet si pjesë e subjektit të kompetencave të përbashkëta (SKP), sipas vendimit nr. 302 datë 11.5.2022, të Këshillit të Ministrave, “Për politikat kombëtare për riorganizimin e sektorit të furnizimit me ujë dhe të largimit, trajtimit dhe përpunimit të ujërave të ndotura”, dhe të ushtrojë funksionet, në përputhje me këtë vendim dhe ligjin nr. 139/2015, “Për vetëqeverisjen vendore”.
ll) Ndërmerr nisma për rritjen e kapaciteteve të burimeve njerëzore dhe koordinon programet dhe kurikulat e trajnimit. Planifikon nevojat për trajnime të punonjësve të shoqërive të ujësjellës-kanalizimeve dhe koordinon dhe/ose administron programet e trajnimit, të financuara nga buxheti i shtetit apo institucionet financiare ndërkombëtare.
m) Siguron mbështetjen e nevojshme financiare për shoqërinë aksionare të ujësjellës-kanalizimeve, sipas planit të biznesit të miratuar, kur ky plan nuk mund të mbulohet nga të ardhurat e vetë shoqërisë.
n) Mbështet politikëbërësit për hartimin dhe zbatimin e akteve nënligjore e të procedurave për procesin e kalimit të administrimit të shërbimeve të furnizimit me ujë, kanalizime dhe trajtimin e ujërave të ndotura nga pushteti vendor në atë qendror, në rastet e mospërmbushjes së detyrimeve kontraktuale, sipas kontratës së performancës, të lidhur ndërmjet palëve.”.
II. Ngarkohen Ministria e Infrastrukturës dhe Energjisë dhe Agjencia Kombëtare e Ujësjellës-Kanalizimeve dhe Infrastrukturës së Mbetjeve për zbatimin e këtij vendimi.

